La Sala Coll Alas de Gandia inaugura l'exposició d'art sostenible 'Els ODS dels Baleàrics'
29 gener 2021

## La Sala Coll Alas de Gandia inaugura l'exposició d'art sostenible 'Els ODS dels Baleàrics'29 gener 2021Última actualització: 14 juliol 2025

![](../gestion/img/ac8366cafd1b366aafdf094f1a07f381cf39152711d987c77cf779a66d137907.jpg)  
  

Aprofitant que ahir es va celebrar el Dia Mundial Contra el Canvi Climàtic, el **regidor delegat de Turisme i Platges, Vicent Mascarell**, i el **regidor delegat de Cultura, Nahuel González**, acompanyats pel gerent de la Fundació Baleària, Ricard Pérez Ivars, el comissari de l'exposició, Antoni Torres Mascarell, i dues de les artistes balears que han participat en la iniciativa, com són Natalia Ribes I Empar Boix, han assistit aquest matí a la inauguració de l'exposició 'Els ODS dels Baleàrics' que acull la Sala Coll Alas, una mostra artística impulsada pel departament de Turisme de l'Ajuntament de Gandia en col•laboració amb la Fundació Baleària que pretén conscienciar i implicar a la ciutadania en la lluita en contra del canvi climàtic.

Després de gaudir de les diverses obres, González ha explicat que aquestes, elaborades per artistes balears, valencians i nord-africans, representen cadascú dels 18 ODS (Objectius de Desenvolupament Sostenible), un conjunt d'horitzons als quals totes i tots hem de donar resposta: "Hui portem obres d'artistes importants, tots de les Illes Balears, artistes que vénen a expressar a través de diferents estils, des de l'escultura fins a les arts plàstiques, el que són els Objectius de Desenvolupament Sostenible, uns objectius pels quals hem de lluitar totes i tots des de les administracions, des de les institucions, fins a la ciutadania, i a través de l'art en aquest cas podem fer-ho possible".

A més, el regidor de Cultura ha agraït a les entitats organitzadores i als artistes la implicació en una iniciativa imprescindible en el context actual i ha posat en valor l'aposta responsable que fa l'Ajuntament de Gandia per la cultura, destacant que "en un moment de crisis emocional, social i econòmica com la que estem vivint, recórrer a l'art és molt important".

D'altra banda, Mascarell ha destacat que aquesta exposició cultural és un dels exemples de compromís que té Gandia "per a convertir-se en una destinació turística sostenible, perquè el turisme del futur serà sostenible o no serà".

Per la seua part, tant Pérez com Torres han posat en valor la importància d'una iniciativa conjunta entre ambdues entitats que pretén, mitjançant l'intercanvi cultural, visibilitzar i conscienciar a la ciutadania sobre unes qüestions tan importants com són els ODS i l'Agenda 2030 de l'ONU.

Finalment, les dues artistes de l'entitat balear han reivindicat la cultura com un mecanisme de conscienciació i responsabilitat global necessari per aconseguir un espai més ecològic i sostenible.